भारत के बाहर पहली बार विभिन्न म्यूजियमों से 50 दुर्लभ शिल्प अमेरिका भेजे गए
न्यूयॉर्क के मेट्रोपॅलिटन म्यूजियम के लिए वह दिन एकदम अलग था। शायद पहले कभी किसी आर्ट प्रदर्शनी की ऐसी अनूठी शुरुआत नहीं हुई थी। वहां बुद्ध काल की कलाकृतियों की प्रदर्शनी का शुभारंभ गेरुआ वस्त्र पहने पांच भिक्षुओं द्वारा पाली भाषा के मंत्रोच्चारों से हुआ।
न्यूयॉर्क के मेट्रोपॅलिटन म्यूजियम के लिए वह दिन एकदम अलग था। शायद पहले कभी किसी आर्ट प्रदर्शनी की ऐसी अनूठी शुरुआत नहीं हुई थी।
वहां बुद्ध काल की कलाकृतियों की प्रदर्शनी का शुभारंभ गेरुआ वस्त्र पहने पांच भिक्षुओं द्वारा पाली भाषा के मंत्रोच्चारों से हुआ।
कोई दस साल तक कूटनीतिक और अन्य स्तरों पर चले प्रयासों के बाद 50 दुर्लभ मूर्तियों को यहां लाया गया है। अधिकतर शिल्प पहली बार भारत से बाहर आए हैं।
इन्हें कुछ समय बाद लौटा दिया जाएगा। अमेरिका के संग्रहालयों में वर्षों बाद भारत के प्राचीन आर्ट का इतने बड़े पैमाने पर प्रदर्शन किया गया है।
म्यूजियम के दक्षिण पूर्व एशिया आर्ट के क्यूरेटर जॉन गाई ने इस मौके पर आए भारतीय संग्रहालयों के डायरेक्टरों का आभार जताया।
उन्होंने कहा कि इन लोगों की वजह से यह आयोजन संभव हो सका है। मेट्रोपॅलिटन म्यूजियम एक्जीबीशन की मुख्य थीम स्तूप है। पेट्रिक हेरोन ने इसे डिजाइन किया है। प्रदर्शनी में मध्यप्रदेश, महाराष्ट्र, उत्तरप्रदेश, आंध्रप्रदेश, तेलंगाना, नेशनल म्यूजियम दिल्ली सहित कई स्थानों के दुर्लभ बौद्ध शिल्प पेश किए गए हैं।
कलाकृतियों में देवी, देवताओं की मूर्तियों के साथ स्तंभों पर उकेरे गए पेड़, पौधों के शिल्प शामिल हैं। वहां अमरावती, आंध्र में लुप्त हो चुके एक स्तूप की झलक भी देखी जा सकती है।
नेशनल म्यूजियम दिल्ली से लाई गई दूसरी सदी की लक्ष्मी जी की लाल पत्थर की मूर्ति समृद्ध वास्तुशिल्प का एक अन्य नमूना है। कई स्थानों पर रोशनी में सराबोर बलुआ पत्थर की मूर्तियां दर्शकों को पुराने दौर में ले जाती हैं।
म्यूजियम की बुद्धिस्ट आर्ट इन अ ग्लोबल सैटिंग टाइटल की एक गैलरी भारतीय उपमहाद्वीप और भूमध्यसागर इलाके के बीच लग्जरी आइटमों के कारोबार की तस्वीर भी दिखाती है।
इसमें शामिल है, समुद्री ग्रीक देवता पोसीडॉन की पहली सदी की कांस्य प्रतिमा। यह पश्चिम भारत में रोमन आइटमों के साथ 1940 के आसपास मिली थी और एक म्यूजियम में सुरक्षित थी।
पहली सदी की हाथी दांत की बनी यक्षी की मूर्ति भी है। दक्षिण भारत में गढ़ी गई प्रतिमा पांपेई के खंडहरों में मिली थी। द बुद्ध रिवील्ड टाइटल की गैलरी में कई प्रतिमाएं बुद्धकाल के अतीत को सामने रखती हैं।
हॉलैंड कोटेर
© The New York Times